Diari Oficial de la Generalitat Valenciana


Sumari del DOGV 9526, del 03-02-2023 (2023/1070)

DECRET 5/2023, de 27 de gener, del Consell pel qual es fixen les retribucions que hauran de percebre les persones que són nomenades funcionàries en pràctiques dels cossos docents dependents de la Conselleria d'Educació, Cultura i Esport.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9526

Data del DOGV
:   03-02-2023

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2023/1070


Data del document
:   27-01-2023

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * nomenament de personal
    * legislació
    * funcionari
    * personal docent

DECRET 5/2023, de 27 de gener, del Consell pel qual es fixen les retribucions que hauran de percebre les persones que són nomenades funcionàries en pràctiques dels cossos docents dependents de la Conselleria d'Educació, Cultura i Esport. [2023/1070]  
Índex  
Preàmbul  
Article 1. Objecte  
Article 2. Règim retributiu general de les persones que han sigut nomenades funcionàries en pràctiques  
Article 3. Retribucions  
Article 4. Acompliment de càrrecs durant el període com a personal funcionari en pràctiques  
Disposició transitòria única. Aplicació dels efectes retroactius per a l'abonament de les retribucions com a personal funcionari en pràctiques  
  
Disposició final primera. Habilitació normativa  
Disposició final segona. Entrada en vigor  
  
  
PREÀMBUL  
  
I  
  
El Reial decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es refereix la Llei orgànica 2/2006, de 3 de maig, d'Educació, i es regula el règim transitori d'ingrés a què es refereix la disposició transitòria dissetena de la citada llei, estableix en el capítol V del títol III, la fase de pràctiques i determina en l'article 29 que l'òrgan convocant procedirà al nomenament com a personal funcionari en pràctiques les persones integrants de les llistes d'aspirants seleccionats que han superat les fases d'oposició i concurs assignant-los destí per a realitzar-les d'acord amb les necessitats del servei.  
  
La Llei 4/2021, de 16 d'abril, de la Generalitat, de la funció pública valenciana, regula en el seu títol VI, capítol III, el règim retributiu i la Seguretat Social, i estableix en el seu article 91 les retribucions del personal funcionari en pràctiques.  
La disposició final tercera de la Llei 4/2021, de 16 d'abril, estableix en el seu apartat 4 que el Consell aprovarà en el termini de sis mesos des de l'entrada en vigor d'aquesta llei el reglament que desplegue el capítol III del títol VI d'aquesta, i determina en la disposició final quarta, apartat 2, que l'entrada en vigor del citat capítol III es produirà en el moment que entren en vigor les disposicions reglamentàries que el desenvolupen, sent aplicables fins llavors les disposicions vigents que no s'oposen al que s'estableix en la resta de la present llei i en el text refós de la Llei de l'Estatut bàsic de l'empleat públic, aprovat pel Reial decret legislatiu 5/2015, de 30 d'octubre.  
  
És per això que, per a poder aplicar el que s'estableix en l'article 91 de la citada Llei 4/2021, de 16 d'abril, es fa necessari un reglament que regule de les retribucions que han de percebre les persones que són nomenades funcionàries en pràctiques.  
  
  
II  
  
En l'Acord de 4 de juny de 2021, del Consell, de ratificació de l'Acord de 19 de maig de 2021, de la Mesa Sectorial d'Educació, sobre distribució de l'increment de massa salarial del 0,25 % i del 0,30 %, per a 2019 i 2020 respectivament, publicat en el DOGV núm. 9105 d'11.06.2021, s'acorda «Compensar la diferència salarial, durant l'any de pràctiques, al personal funcionari docent que amb anterioritat haguera prestat serveis en la mateixa administració com a personal funcionari interí o com a contractat laboral. Aquesta pèrdua salarial és deguda al fet que durant l'any de pràctiques no es perceben ni el complement d'antiguitat (triennis) ni el complement de formació (sexennis), que tinguera reconeguts a l'inici d'aquesta fase del procés selectiu.»  
  
  
III  
  
En la tramitació d'aquest decret s'han seguit els principis de bona regulació, recollits en l'article 129 de la Llei 39/2015, d'1 d'octubre, del procediment administratiu comú de les administracions públiques: necessitat, eficàcia, proporcionalitat, seguretat jurídica, transparència i eficiència.  
Quant als principis de necessitat, eficàcia i eficiència venen acreditats en els informes previs a l'adopció de la norma, en la memòria econòmica i en el present preàmbul que exposa els motius que justifiquen la necessitat d'aquesta norma.  
En relació amb el principi de proporcionalitat, la norma conté la regulació adequada i imprescindible i estableix les obligacions necessàries amb la finalitat d'atendre l'objectiu que es persegueix.  
La disposició compleix també el principi de seguretat jurídica, s'emmarca en la resta de l'ordenament jurídic i respon al repartiment competencial establit en la Constitució Espanyola i en l'Estatut d'Autonomia de la Comunitat Valenciana.  
El principi de transparència s'ha garantit mitjançant els processos de consulta, audiència i informació publica i la negociació de la norma en tots els àmbits de participació: Mesa Sectorial d'Educació i Consell Escolar de la Comunitat Valenciana.  
L'article 149.1.18a de la Constitució Espanyola atribueix a l'Estat la competència exclusiva per a regular les bases del règim estatutari dels funcionaris públics. Les bases del règim estatutari dels funcionaris públics venen regulades en el text refós de la Llei de l'Estatut Bàsic de l'Empleat públic, aprovat pel Reial decret legislatiu 5/2015, de 30 d'octubre, en l'article 26 del qual es disposa que «Les administracions públiques determinaran les retribucions dels funcionaris en pràctiques que, com a mínim, es correspondran a les del sou del subgrup o grup, en cas que aquest no tinga Subgrup, a què aspiren ingressar».  
  
El Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, a què es refereix la Llei orgànica 2/2006, de 3 de maig, d'Educació, i en el qual es regula el règim transitori d'ingrés a què es refereix la Disposició transitòria dissetena de la citada llei, estableix en el capítol V del títol III la fase de pràctiques i determina en l'article 29 que l'òrgan convocant procedirà al nomenament com a personal funcionari en pràctiques de les persones integrants de les llistes d'aspirants seleccionats que han superat les fases d'oposició i concurs i els assignarà destinació per a realitzar-les d'acord amb les necessitats del servei.  
  
D'acord amb l'àmbit competencial establit en la Constitució, l'Estatut d'Autonomia de la Comunitat Valenciana, en l'article 50.1, disposa que: «En el marc de la legislació bàsica de l'Estat, i si escau, en els termes que aquesta establisca, correspon a la Generalitat el desenvolupament legislatiu i l'execució de les següents matèries:  
  
1. Règim Jurídic i sistema de responsabilitat de l'Administració de la Generalitat i dels ens públics dependents d'aquesta, així com el règim estatutari dels seus funcionaris.»  
El Consell és competent per a aprovar el present decret, d'acord amb el que es disposa en l'article 7.2 de la Llei 4/2021, de 16 d'abril, de la Generalitat de la Funció Pública Valenciana, que li assigna la competència per a aprovar els decrets en matèria de personal, funció pública i sistema retributiu; li correspon, de conformitat amb el que s'estableix en l'article 5.3 de la mateixa norma legal, a la consellera d'Educació, Cultura i Esport formular l'oportuna proposta per tractar-se d'un decret en matèria que afecta el règim retributiu del personal docent no universitari.  
En l'elaboració d'aquest decret s'han seguit els tràmits previstos en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat.  
Correspon al Consell exercir la potestat reglamentària, d'acord amb la Constitució Espanyola, l'Estatut d'Autonomia de la Comunitat Valenciana i el que es disposa en l'article 18 f) de la Llei 5/1983, de 30 de desembre, de la Generalitat, del Consell; i és competent per a aprovar el present decret d'acord amb el que es disposa en l'article 7.2 de la Llei 4/2021, de 16 d'abril, de la Generalitat, de la funció pública valenciana, que li assigna la competència per a aprovar els decrets en matèria de personal, funció pública i sistema retributiu; amb l'informe previ del Consell Escolar de la Comunitat Valenciana, conforme amb el Consell Jurídic Consultiu, i a proposta de la persona titular de la conselleria competent en matèria d'educació, prèvia deliberació del Consell, en la reunió de 27 de gener de 2023,  
  
  
DECRETE  
  
Article 1. Objecte  
El present decret té per objecte fixar les retribucions que hauran de percebre les persones aspirants que hagen sigut nomenades funcionàries en pràctiques dels cossos docents dependents de la conselleria d'Educació, Cultura i Esport.  
  
Article 2. Règim retributiu general de les persones que han sigut nomenades funcionàries en pràctiques  
1. Les persones aspirants que, havent superat les proves selectives d'accés als cossos docents dependents de la conselleria amb competències en matèria d'educació, siguen nomenades funcionaries en pràctiques en aquesta, percebran les retribucions corresponents al sou del grup i subgrup en el qual aspiren a ingressar.  
2. En el cas que les pràctiques consistisquen a exercir un lloc de treball, percebran, a més, les retribucions complementàries corresponents a aqueix lloc.  
  
Article 3. Retribucions  
1. El personal funcionari en pràctiques que haja prestat o estiga prestant serveis en centres dependents de l'administració educativa valenciana, com a personal funcionari de carrera, personal funcionari interí, personal amb contracte laboral com a professor o professora de religió, podrà optar per percebre una remuneració per igual import a la que li corresponia fins al moment del seu nomenament, o bé la que procedisca conforme a les normes assenyalades en l'article 91 de la Llei 4/2021, de 16 d'abril, de la Generalitat, de la Funció Pública Valenciana, sense perjudici de la situació administrativa o laboral que li corresponga, en referència a les «retribucions del personal funcionari en pràctiques» on es disposa que:  
«1. El personal funcionari en pràctiques percebrà les retribucions corresponents al sou del grup, subgrup o de les agrupacions professionals funcionarials en el qual aspire a ingressar. En cas que les pràctiques consistisquen a desenvolupar un lloc de treball, ha de percebre, a més, les retribucions complementàries corresponents a aquest lloc.  
  
2. El personal en pràctiques que ja estiga prestant serveis en la mateixa administració pública, organisme públic, consorci o universitat pública com a funcionària o funcionari de carrera, interí, personal laboral fix o temporal, sense perjudici de la situació administrativa o laboral que li corresponga, podrà optar per percebre una remuneració per import igual a la que li corresponia fins al moment del nomenament, o bé la que escaiga de conformitat amb les normes assenyalades en l'apartat anterior. En tots dos casos, si escau, ha de continuar percebent el complement de carrera administrativa o altres complements equiparables.  
3. Qui estiga prestant serveis en la mateixa administració pública, organisme públic, consorci o universitat pública com a personal funcionari interí o contractat laboral temporal continuarà percebent els triennis que tinga reconeguts fins al moment del nomenament com a personal en pràctiques.»  
Així com, també, el component retributiu relacionat amb la formació permanent del funcionariat docent i la realització de les activitats per a la millora de la qualitat de l'ensenyament.  
2. Si estava prestant serveis en una altra administració, haurà de sol·licitar el reconeixement de serveis previs i una vegada reconeguts aquests serveis ha de continuar percebent els triennis que tinguera reconeguts fins al moment del seu nomenament com a personal en pràctiques, així com el component retributiu relacionat amb la formació permanent del funcionariat docent i la realització de les activitats per a la millora de la qualitat de l'ensenyament que, en el seu cas, tinguera reconegut.  
3. Durant el període de pràctiques no es perfeccionarà un trienni o un sexenni nou, reconeixent aquest període per al perfeccionament del següent una vegada haja sigut nomenat funcionari de carrera o funcionari interí, en el seu cas.  
  
Article 4. Acompliment de càrrecs durant el període com a personal funcionari en pràctiques  
Si amb caràcter excepcional, el personal funcionari en pràctiques es nomenat per a exercir un càrrec en l'equip directiu del centre docent o la direcció d'un departament didàctic o de família professional, percebrà les retribucions corresponents a aquest càrrec.  
  
  
Disposició transitòria única  
  
Aplicació dels efectes retroactius per a l'abonament de les retribucions com a personal funcionari en pràctiques.  
Aquest decret serà aplicable amb caràcter retroactiu als nomenaments del personal funcionari en pràctiques efectuats a partir de l'1 de setembre de 2021, per tal de complir el que disposa la Llei 4/2021, de 16 d'abril, de la Generalitat, de la funció pública valenciana, en vigor a la data dels nomenaments en pràctiques per al curs 2021/2022.  
  
  
Disposició final primera  
  
Habilitació normativa  
Es faculta la persona titular de la conselleria competent en matèria d'educació per a dictar les disposicions que siguen necessàries per al desplegament i l'aplicació d'aquest decret.  
  
  
Disposició final segona  
  
Entrada en vigor  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
  
Alacant, 27 de gener de 2023  
  
El president de la Generalitat,  
XIMO PUIG I FERRER  
  
La consellera d'Educació, Cultura i Esport,  
RAQUEL TAMARIT IRANZO